
SINTEZA
[bookmark: _Hlk215066264]la proiectul hotărârii Guvernului pentru aprobarea Regulamentului  privind utilizarea în acvacultură a speciilor exotice și a speciilor absente la nivel local

	Participantul la avizare, consultare publică, expertizare
	Nr. crt.
	Conținutul obiecției,
propunerii, recomandării, concluziei
	Argumentarea
autorului proiectului

	Avizarea proiectului 

	Ministerul Afacerilor Externe
Nr. DI/3/041-3496  26 martie 2026  
	1.
	În limita competențelor funcționale, comunică lipsa de obiecții și propuneri, menționând că proiectul nu vizează domeniul de activitate al MAE.
	

	Ministerul Infrastructurii 
și Dezvoltării Regionale
Nr. 21-1819 din 06.04.2026
	
	Comunică lipsa obiecțiilor și propunerilor.
	

	Agenția Națională pentru Siguranța Alimentelor
Nr.  05-1833 din 3 aprilie 2026
	1.
	[bookmark: _Hlk226465631][bookmark: _Hlk226465478]La pct.9, conform prevederilor art.30 alin.(1) din Legea 221/2007 privind activitatea sanitar veterinară, supravegherea sanitară veterinară a mărfurilor supuse controlului sanitar veterinar de stat aflate în regim de import, tranzit sau export este efectuată de către medici veterinari oficiali din cadrul posturilor de inspecție la frontieră desemnate de către Agenție.
În acest sens, se va ținea cont de lista posturilor de inspecție la frontieră prevăzută în Hotărârea Guvernului nr.14/2023 cu privire la organizarea și funcționarea Agenției Naționale pentru Siguranța Alimentelor.
	Se acceptă
Pct. 9 a fost redactat conform recomandării.

	
	2.
	[bookmark: _Hlk226468077]În partea a II-a anexa nr.6 din Legea 221/2007 privind activitatea sanitar veterinară se menționează că activitatea de creștere a peștilor și a altor organisme acvatice se supune înregistrării sanitar veterinare și nu autorizării. Prin urmare pct. 8 din proiect se va ajusta corespunzător. Obiecție valabilă pe tot parcursul proiectului unde se face referire la autorizarea sanitar veterinară a unităților de acvacultură.
	Se acceptă
Proiectul a fost  redactat conform recomandării.

	
	3. 
	[bookmark: _Hlk227828317][bookmark: _Hlk226469239]La anexa nr.5 în avizul de introducere / transfer în acvacultură, referința la „codul unității de acvacultură (ANSA)” se va substitui cu sintagma „numărul de înregistrare sanitar veterinară (ANSA)”, astfel cum este prevăzut în Ordinul ANSA nr.1/2026 cu privire la aprobarea Regulamentului pentru înregistrarea sanitară veterinară a activităților agenților economici.
	Se acceptă
Proiectul a fost  redactat conform recomandării.

	
	4. 
	Cu referire la măsurile de carantină, se va ținea cont de prevederile art. 31 din Legea 221/2007 privind activitatea sanitar veterinară, care prevede că „Animalele provenite din import se supun, în mod obligatoriu, carantinei profilactice pe o perioadă de maximum 30 de zile, în locuri izolate şi special amenajate, autorizate de subdiviziunile teritoriale pentru  siguranța alimentelor.
	Se acceptă parțial
Proiectul a fost redactat conform recomandării. 


	Ministerul Finanțelor
09/2-03/238/550 din 09.04.2026
	
	În limita atribuțiilor funcționale, comunică lipsa 
propunerilor și obiecțiilor pe marginea proiectului.
	

	Ministerul Dezvoltării 
Economice și Digitalizării
Nr.03-1242 din 09.04.2026
	1.
	La pct. 12 norma stabilește că ,, Introducerea și/sau transferul speciilor exotice și al speciilor absente la nivel local în exploatațiile piscicole se realizează la decizia Agenției de Mediu, prin eliberarea Avizului de introducere / transfer în acvacultură”. 
Totodată la pct. 14 și pct. 15 este reglementată procedura de depunere și examinare a cererii în cauză. În acest context, considerăm judicios stabilirea temeiului juridic al acestui aviz prin prisma Legii nr. 160/2011 privind reglementarea prin autorizare a activității de întreprinzător, întrucât instituirea unui act permisiv nou trebuie să corespundă cadrului general al actelor permisive și Nomenclatorului actelor permisive.
	Se acceptă parțial
Urmare discuțiilor proiectul a fost reconsiderat,  prin prisma introducerii sau transferului speciilor exotice și al speciilor absente la nivel local în baza înregistrării oficiale de Agenția de Mediu, după notificarea depusă de către solicitant.

	
	2.
	La pct. 13 și pct. 16 normele stabilesc instituirea, prin ordin al Agenției de Mediu, a unui Comitet consultativ, care determină dacă mutarea este ordinară sau excepțională. Totodată, considerăm necesară completarea proiectului cu norme  exprese privind statutul, componența, modul de desemnare și funcționare a acestui organ, în conformitate cu cerințele de claritate și previzibilitate prevăzute de Legea nr. 100/2017 cu privire la actele normative, deoarece aceste elemente nu pot fi lăsate integral la nivelul unui act administrativ subordonat.
	Se acceptă 
Pct. 15 (după modificare) a fost reconsiderat.

	
	3. 
	La pct. 18, pct. 21, pct. 22, pct. 23, pct. 24 și pct. 25, precum și la pct. 46 pct.52, normele stabilesc că în sarcina operatorilor este obligația de a elabora studii de evaluare a riscurilor, de a suporta costurile aferente, de a asigura carantina, monitorizarea și măsurile de intervenție. Aceste obligații necesită o justificare 
suplimentară sub aspectul proporționalității, în conformitate cu Legea nr. 235/2006 privind principiile de bază de reglementare a activității de întreprinzător, în special în ceea ce privește minimizarea costurilor de conformare și evitarea instituirii unor 
sarcini excesive pentru operatorii economici.
	Se acceptă parțial
Pct. 17, 18 și 21 au fost redactate.
Ministerul nu urmărește să pună bariere financiare pentru operatori, ci doar să transfere responsabilitatea siguranței biologice către beneficiarul profitului, oferind în același timp căi de reducere a costurilor prin utilizarea datelor existente și a propriilor infrastructuri. Totodată, menționăm că majoritatea speciilor folosite curent în acvacultură vor cădea sub incidența „mutărilor ordinare”, unde sarcina financiară este minimă. Studiul costisitor devine obligatoriu doar pentru specii cu potențial invaziv ridicat, unde riscul de mediu depășește interesul economic privat.

	
	4.
	La pct. 19 și pct. 20 normele prevăd că avizul poate fi solicitat pentru multiple operațiuni pe o perioadă de până la 7 ani, iar la pct. 27 și pct. 28 se instituie un termen de examinare de până la 6 luni, cu posibilitatea suspendării și prelungirii acestuia. Normele urmează a fi revizuite prin prisma Legii nr. 235/2006 și Legii nr. 100/2017, astfel încât termenele, cazurile de suspendare și cele de prelungire să fie formulate mai clar și mai restrictiv, pentru a asigura previzibilitatea procedurii pentru mediul de afaceri.
	Se acceptă
Proiectul a fost redactat conform recomandării.

	
	5. 
	La pct. 29, pct. 30, pct. 31 și pct. 32 normele stabilesc reglementarea procedurilor aplicabile în caz de impact transfrontalier, inclusiv notificarea autorităților din statele vecine și prelungirea termenului de adoptare a deciziei finale. 
În acest sens, pentru asigurarea securității raporturilor juridice, se recomandă delimitarea mai exactă a efectelor acestor consultări asupra termenului general de examinare a cererii.
	Se acceptă
Proiectul a fost reconsiderat conform recomandării.

	
	6.
	La pct. 33, pct. 34, pct. 35 și pct.36 normele prevăd temeiurile de suspendare sau retragere a avizului, inclusiv aplicarea principiului precauției și aprobarea planului de eradicare a stocurilor. Aceste dispoziții necesită o formulare mai clară, în 
conformitate cu Legea nr. 100/2017, pentru a exclude riscul unor interpretări discreționare în raport cu activitatea operatorilor economici. 
	Se acceptă
Proiectul a fost reconsiderat conform recomandării.

	
	7.
	La pct. 37 și pct. 54, normele condiționează emiterea avizului de deținerea autorizației sanitar-veterinare și de respectarea normelor privind sănătatea animală, în conformitate cu Legea nr. 221/2007 privind activitatea sanitar-veterinară și Legea nr. 196/2024 privind sănătatea animală. În acest context, este necesară delimitarea mai clară a cerințelor ce țin de protecția mediului de cele ce țin de regimul sanitar veterinar, pentru a evita suprapunerea obligațiilor și dublarea procedurilor administrative.
	Se acceptă
Pct. 37 și pct. 54 au fost reconsiderate.

	
	8. 
	La pct. 57, pct. 58 și pct. 59 normele instituie registrul digital al procedurilor și prevăd publicarea acestuia pe pagina web oficială a Agenției de Mediu. Normele urmează a fi corelate mai riguros cu Legea nr. 148/2023 privind accesul la informațiile de interes public și cu normele privind protecția datelor cu caracter personal, astfel încât să fie delimitate clar informațiile publice de cele care constituie secret comercial sau date protejate.
Reieșind din cele expuse, proiectul urmărește un obiectiv justificat de protecție a biodiversității și de dezvoltare durabilă a sectorului acvaculturii, însă, în forma propusă, necesită revizuire prin prisma Legii nr. 160/2011, Legii nr. 235/2006 și Legii nr. 100/2017, în vederea asigurării clarității, proporționalității și evitării instituirii unor bariere administrative nejustificate pentru mediul de afaceri.
	Se acceptă
Pct. 57, și pct. 58 au fost redactate.

	Ministerul Mediului 
Nr.06-07/1195 din 10.04.2026
	
	Cu referire la nota de fundamentare
Afirmația privind lipsa impactului financiar nu este fundamentată. Proiectul introduce atribuții suplimentare pentru autoritățile publice, inclusiv instituirea unor structuri consultative, evaluări de risc, activități de monitorizare și administrarea registrelor, care generează costuri administrative și necesită resurse suplimentare.
Astfel nota de fundamentare la compartimentul „impactul financiar” urmează a fi ajustată corespunzător.
	Se acceptă
Nota de fundamentare a fost completată.

	
	1.
	La proiect
Prevederile pct.2 din proiectul de act național contravin prevederilor actului UE care stabilește că: „Prezentul regulament se aplică tuturor activităților de acvacultură amplasate în jurisdicția statelor membre, indiferent de suprafața sau de caracteristicile acestora. Acesta se aplică tuturor organismelor acvatice de cultură, atât celor exotice, cât și celor absente la nivel local. Se aplică în sectorul acvaculturii care utilizează orice formă de mediu acvatic.„ pe când proiectul de act național prevede: „ Prezentul Regulament se aplică exploatațiilor de acvacultură indiferent de tipul, dimensiunea sau caracteristicile tehnice ale acestora, în vederea protecției, populării, repopulării și exploatării eficiente și durabile a resurselor acvatice vii în habitatele acvatice naturale.”
Se constată restrângerea domeniului de aplicare exclusiv la habitatele acvatice naturale.
Or, o asemenea formulare limitează nejustificat sfera de aplicare, întrucât nu include toate activitățile de acvacultură și toate formele de mediu acvatic utilizate, așa cum este prevăzut de cadrul european relevant.
În acest sens, se evidențiază necesitatea revizuirii textului, astfel încât domeniul de aplicare să nu fie limitat doar la habitatele naturale, ci să acopere în mod exhaustiv toate activitățile de acvacultură, indiferent de mediul în care acestea sunt desfășurate.
	Se acceptă
Pct. 2 a fost modificat conform prevederilor Regulamentului (CE).

	
	2.
	Suplimentar, prevederile pct. 2 și pct. 3.1 din proiect sunt contradictorii și afectează claritatea și coerența domeniului de aplicare al regulamentului. Astfel, pct. 2 stabilește o aplicabilitate generală asupra tuturor exploatațiilor de acvacultură, în timp ce pct. 3.1 introduce o excludere privind transferurile interne, fără a defini criterii clare, obiective și verificabile pentru determinarea riscului asociat acestor transferuri.
Totodată, interpretarea noțiunii de „transferuri realizate în cadrul statelor” este eronată. Conform actului european transpus, această noțiune vizează transferurile efectuate în interiorul arealului natural al speciei („translocation”), și nu la toate transferurile realizate pe teritoriul unui stat.
Prin urmare, extinderea excluderii asupra tuturor transferurilor interne duce la denaturarea sensului actului UE și la o transpunere incorectă a acesteia în dreptul național.
În acest context, se impune revizuirea prevederilor menționate, în vederea corelării lor și a delimitării clare a noțiunii de transfer, astfel încât excluderile să fie aplicate strict în conformitate cu conceptul de transfer în cadrul arealului natural al speciei, și nu în mod generalizat la nivel național.
[bookmark: _Hlk227143090]Se propune următorul text la pct.3.1: „transferurilor speciilor absente la nivel local realizate în cadrul arealului lor natural cu excepția cazurilor în care, în baza unor recomandări științifice, există pericolul ca transferul respectiv să prezinte riscuri pentru mediu”.
	Se acceptă
Pct. 3.1 a fost redactat conform recomandării.

	
	3. 
	La pct. 3 subpct. 3.3 din proiect este instituită o excepție potrivit căreia autoritățile competente pot dispune măsuri de restricționare a utilizării speciilor prevăzute în Anexa nr. 4. Cu toate acestea, textul nu identifică în mod expres autoritățile competente vizate și nici nu indică actul normativ din care derivă atribuțiile acestora, ceea ce generează incertitudine juridică și afectează claritatea și previzibilitatea reglementării. Se impune, prin urmare, completarea dispoziției cu precizarea explicită a autorităților competente și a temeiului legal al competențelor acestora.
	Se acceptă
Pct. 3.3 a fost redactat conform recomandării.

	
	4. 
	Prevederea pct. 4, care exclude în totalitate unitățile de acvacultură cu circuit închis de la procedura de evaluare a riscurilor asupra mediului, nu este justificată și contravine principiului prevenirii consacrat de legislația națională în domeniul protecției mediului.
Totodată, aceasta nu reflectă corect logica actului european transpus, care permite statelor să adopte măsuri corespunzătoare („cu excepția cazului în care statele membre decid să aplice măsuri corespunzătoare”), dar nu prevede excluderea integrală a acestor activități de la evaluare.
În acest sens, simpla existență a barierelor fizice și a sistemelor de tratare a apei nu poate fi calificată, în sine, drept „măsuri corespunzătoare” în sensul actului european. Acestea constituie doar condiții tehnice, care nu substituie un mecanism complet de evaluare, control și monitorizare a riscurilor.
Actul UE presupune instituirea unui cadru de reglementare care să includă, cel puțin, verificarea de către autoritatea competentă și aplicarea unor proceduri adecvate, inclusiv pentru activitățile considerate cu risc redus.
Prin urmare, formularea actuală duce la eliminarea totală a controlului din partea autorităților competente, ceea ce este contrar atât principiului prevenirii, cât și logicii și obiectivelor actului UE transpus. Se impune revizuirea acestei prevederi, în vederea asigurării unui nivel minim de evaluare și supraveghere, chiar și pentru unitățile de acvacultură cu circuit închis.
	Se acceptă
Pct. 4. a fost redactat conform recomandării.

	
	5. 
	La pct. 5, proiectul utilizează noțiunile „instalații închise pentru
acvacultură” și „unități cu circuit închis” fără a clarifica expres dacă acestea sunt echivalente.
	Se acceptă
Pe tot parcursul proiectului au fost uniformizate noțiunile în „unitate de acvacultură cu circuit închis” și „unitate de acvacultură cu circuit deschis ”.

	
	6. 
	[bookmark: _Hlk227155329][bookmark: _Hlk227156201]La pct. 6, sintagma „instalațiilor închise pentru acvacultură” necesită a fi completată cu textul „și care corespund noțiunii prevăzute la pct. 7.3”, în vederea asigurării coerenței terminologice și a corelării interne a prevederilor proiectului.
Totodată, se constată că articolul corespondent din Regulamentul (CE) nr.708/2007 face trimitere la Regulamentul (CE) nr. 535/2008 al Comisiei, care stabilește normele detaliate de aplicare. În acest context, se consideră necesar ca proiectul
Hotărârii Guvernului să asigure transpunerea corespunzătoare și a acestor dispoziții, în vederea unei alinieri complete la cadrul normativ aplicabil.
	Se acceptă 
Pct. 6. a fost redactat conform recomandării.
Totodată, comunicăm că, din considerentul că Agenția de Mediu este factorul de decizie asupra validării intervențiilor de introducere și transfer, acesteia îi revine responsabilitatea de a asigura monitorizarea infrastructurii de recepție. În acest sens, Agenția urmează să instituie, gestioneze și să actualizeze periodic Lista unităților de acvacultură cu circuit închis sau deschis înregistrate, care corespund noțiunilor prevăzute la subpct. 7.2 și 7.3., un instrument de referință pentru Inspectoratul pentru Protecția Mediului în planificarea controalelor.

	
	7.
	O altă neclaritate se relevă și la noțiunea din proiect la pct. 7 subpct. 7.1 de acvacultură în raport cu piscicultură, prevăzută și reglementată de un capitol separat în Legea nr. 149/2006:
- acvacultură – creștere sau cultivare de organisme acvatice, prin utilizarea unor tehnici destinate sporirii productivității acestora peste capacitatea lor naturală, în obiective acvatice naturale sau artificiale, în care organismele respective rămân
proprietatea persoanelor fizice sau juridice pe întreaga perioadă a creșterii și/sau cultivării, până la recoltare;
- piscicultură – ramură a sectorului zootehnic al agriculturii care se ocupă cu activitatea de creștere, selecție şi reproducere a peștelui, în amenajări piscicole, prin aplicarea unor tehnologii speciale.
Din conținutul acestora reiese că sunt două activități similare, însă care sunt reglementate de cadrul normativ diferit – Legea nr. 288/2024 privind politica în sectorul acvaculturii și organizarea pieței produselor pescărești și de acvacultură și Legea nr. 149/2006 privind fondul piscicol, pescuitul și piscicultura.
Pe lângă aceasta, Legea nr. 196/2024 privind sănătatea animală în art. 4 prevede la fel noțiunea de acvacultură – deținerea de animale acvatice pe perioada creșterii și a cultivării acestora, până la încheierea recoltării, exceptând recoltarea sau capturarea de animale acvatice sălbatice, în vederea consumului uman, care sunt deținute până la sacrificare fără a fi hrănite. Astfel, se relevă o disonanță a acestei noțiuni în diferite domenii de reglementare, care necesită a fi armonizată și definită clar pentru ca să ofere un echilibru normativ de aplicare, în conformitate cu normele de tehnică legislativă.
Prin urmare, nu se susține noțiunea propusă la pct. 7 subpct. 7.2 a instalației deschise pentru acvacultură. În acest sens se propune ca noțiunea să stabilească explicit interdicția sau excepția de a folosi aceste instalații direct în obiectivele acvatice piscicole naturale care sunt definite de art. 2 din Legea nr. 149/2006 privind fondul piscicol, pescuitul și piscicultura și enumerate exhaustiv în art. 6 din aceeași lege, pentru a exclude interpretările normelor aprobate la etapa de implementare și aplicare în practică. Această propunere se bazează pe unele din principiile de bază ale gestionării resurselor biologice acvatice, și anume: conservarea, protecția și utilizarea durabilă a resurselor biologice acvatice autohtone. Considerăm, că această clarificare va exclude riscurile majore care pot fi provocate ihtiofaunei autohtone, din care fac  parte inclusiv speciile vulnerabile, periclitate și critic periclitate aflate sub protecția națională și internațională.
	Se acceptă parțial
Noțiunea de la pct.7.2,  a fost completată.
Referitor noțiunii „acvacultură” utilizată în prezentul proiect este o noțiune mai largă, care include cultivarea tuturor organismelor acvatice (nu doar a peștelui) și pune accent pe dreptul de proprietate asupra stocului pe întreaga perioadă a ciclului de creștere, indiferent de tipul de obiectiv acvatic (natural sau artificial), fiind preluată integral din Legea nr. 288/2024, pentru a alinia legislația națională la Regulamentul (UE) nr. 1380/2013 (Agenda pentru Capitolul 13 „Pescuit și acvacultură”). În acest context, utilizarea definiției din Legea nr. 288/2024 nu este o opțiune, ci o obligație de asigurare a unității terminologice cu standardele europene. Spre deosebire de aceasta, Legea nr. 149/2006 este un act normativ care nu a fost supus procesului de armonizare cu acquis-ul UE. 

	
	8. 
	În altă ordine de idei, pct. 7 subpct. 7.2 din proiect definește noțiunea de instalație deschisă de acvacultură – instalație în care se desfășoară activități de acvacultură într-un mediu acvatic care nu este separat de mediul acvatic sălbatic prin bariere care să împiedice evadarea specimenelor sau a materialelor biologice de cultură, care pot supraviețui și se pot reproduce ulterior. Totodată, este de menționat că, conform pct. 5 din Normă sanitară veterinară privind înregistrarea sau autorizarea unităților de acvacultură și a transportatorilor de animale acvatice, aprobată prin Hotărârea Guvernului nr. 226/2025, de asemenea, este prevăzută noțiunea de instalație
deschisă – unitate de acvacultură în care apa reziduală provenită de la unitatea respectivă este deversată direct în ape deschise fără a fi tratată pentru inactivarea agenților patogeni ai bolilor listate sau emergente. Astfel, la definirea finală a noțiunii la fel este necesar a fi luată în considerație formularea deja existentă și aprobată.
	Nu se acceptă
Noțiunea prevăzută de proiect este aliniată Regulamentului (CE) nr. 708/2007, care este o condiție obligatorie prevăzută de Capitolul 13 „Pescuit”, prevăzut de Acordul de Asociere între Republica Moldova, pe de o parte, şi Uniunea Europeană şi Comunitatea Europeană a Energiei Atomice şi statele membre ale acestora, pe de altă parte, în contextul statutului de țară candidat pentru aderarea la Uniunea Europeană. 

	
	9. 
	În același context, proiectul propune în pct. 7 subpct. 7.4 o noțiune nouă de organisme acvatice - toate speciile care trăiesc în apă și care aparțin regnului animal sau vegetal, inclusiv orice componente, gameți, semințe sau ouă ale acestora, care pot supraviețui și se pot reproduce ulterior, pe când Legea nr. 149/2006 stabilește termenul de resurse biologice acvatice/hidrobionţi – totalitate a organismelor acvatice vii, a căror viaţă (permanent sau la anumite etape de dezvoltare) este imposibilă fără aflarea lor în mediul acvatic: vertebratele şi nevertebratele acvatice, algele, alte plante care viețuiesc în condiții naturale în obiective acvatice. În acest caz, dar și la general, conținutul proiectului nu reflectă prevederi legate de sinergii sau armonizări cu cadrul normativ național, și anume cu normele și cerințele stabilite la acest compartiment prin Legea nr. 149/2006, fapt care poate crea anumite incertitudini în cadrul etapei de implementare.
	Nu se acceptă
Noțiunea „ organisme acvatice” este aliniată noțiunii prevăzută la pct. 4 articolul 3 din  Regulamentul (CE) nr. 708/2007. În contextul statutului de țară candidat pentru aderarea la Uniunea Europeană și în temeiul Acordului de Asociere, Republica Moldova s-a angajat să își alinieze legislația de mediu și sanitar veterinară la acquis-ul comunitar. Transpunerea Regulamentului (CE) nr. 708/2007 este o condiție pentru asigurarea liberei circulații a produselor de acvacultură și pentru participarea Republicii Moldova la sistemele europene de monitorizare a biodiversității și a sănătății animalelor acvatice.

	
	10. 
	La pct. 7.8, articolul corespondent din actul Uniunii Europene face referire la Directiva 2006/88/CE, care a fost abrogată prin Regulamentul (UE) 2016/429 al Parlamentului European și al Consiliului din 9 martie 2016 privind bolile transmisibile ale animalelor și de modificare și abrogare a anumitor acte din domeniul sănătății animalelor.
În acest context, autorul proiectului urmează să ajusteze corespunzător noțiunea, prin actualizarea trimiterii normative și raportarea acesteia la actul normativ național relevant care transpune sau asigură aplicarea cadrului actual în domeniul sănătății animalelor.
	Se acceptă
Noțiunea de la subct. 7.8 a fost modificată conform recomandării

	
	11. 
	La pct. 10, prevederea care atribuie Ministerului Mediului responsabilitatea directă de a preveni, minimiza și elimina efectele adverse nu este conformă cu rolul instituțional al acestuia, întrucât ministerul exercită, în principal, funcții de elaborare a politicilor publice și nu de implementare sau control. Totodată, formularea nu reflectă corect logica actului european transpus, care instituie o obligație generală la nivelul statului, realizată prin intermediul autorităților competente desemnate.
În acest context, se impune revizuirea prevederii, prin atribuirea responsabilităților către autoritățile competente în domeniul implementării și controlului, în vederea asigurării unei delimitări clare a competențelor instituționale.
[bookmark: _Hlk227763976][bookmark: _Hlk227223795]Astfel, textul în redacția actuală: „Ministerul Mediului, prin intermediul Agenției de Mediu și al Inspectoratului pentru Protecția Mediului, are obligația de a institui și de a pune în aplicare toate măsurile administrative și tehnice necesare pentru a preveni, a minimiza și a elimina efectele adverse asupra biodiversității și, în special, asupra speciilor, a habitatelor și a funcțiilor ecosistemelor care pot apărea din operațiunile de introducere sau de transfer al organismelor acvatice și al speciilor nevizate în acvacultură” urmează a fi substituit cu textul: „Agenția de Mediu, Inspectoratul pentru Protecția Mediului și Agenția Națională pentru Siguranța Alimentelor în limita competențelor funcționale asigură prevenirea, minimizarea și eliminarea efectelor adverse asupra biodiversității și, în special, asupra speciilor, habitatelor și funcțiilor ecosistemelor care pot apărea din operațiunile de introducere sau transfer al organismelor acvatice și al speciilor
nevizate în acvacultură, precum și din răspândirea acestora în mediul natural.
	Se acceptă
Pct. 10 a fost modificat conform recomandării.

	
	12. 
	[bookmark: _Hlk227223957]La pct. 11, sintagma „monitorizează periodic” urmează a fi substituită cu textul „monitorizează și supraveghează”, în vederea consolidării caracterului continuu și comprehensiv al activităților prevăzute.
Totodată, formularea „în colaborare cu Agenția Națională pentru Siguranța Alimentelor” este ambiguă și nu instituie un mecanism clar de cooperare interinstituțională. Nu sunt definite rolurile, responsabilitățile și limitele de competență ale fiecărei autorități implicate, ceea ce poate genera suprapuneri de atribuții sau, dimpotrivă, lacune în asumarea responsabilității.
În acest sens, prevederea nu corespunde cerințelor de claritate, precizie și previzibilitate stabilite de Legea nr. 100/2017 privind actele normative și necesită revizuire, prin reglementarea expresă a modalităților de cooperare și a delimitării competențelor între autoritățile vizate.
	Se acceptă
Pct. 11. a fost modificat conform recomandării.

	
	13.
	La pct. 12, formularea „la decizia Agenției de Mediu, prin eliberarea Avizului” este redundantă și neclară din punct de vedere juridic, întrucât nu delimitează natura și rolul distinct al actelor utilizate. În mod corect, decizia reprezintă actul administrativ final, în timp ce avizul constituie un instrument sau act permisiv prealabil, care stă la baza emiterii deciziei.
Confundarea acestor noțiuni poate genera interpretări divergente în aplicare și afectează coerența reglementării. Totodată, formularea nu respectă cerințele de claritate, precizie și previzibilitate prevăzute de Legea nr. 100/2017 privind actele normative.
În acest context, se impune revizuirea prevederii, prin delimitarea expresă a rolului avizului față de decizia administrativă, precum și prin utilizarea unei terminologii juridice coerente. De exemplu, textul ar putea fi reformulat în sensul că decizia se emite în baza avizului, și nu prin intermediul acestuia.
	Se acceptă
Pct. 12. a fost reconsiderat,  prin prisma introducerii sau transferului speciilor exotice și al speciilor absente la nivel local în baza înregistrării oficiale de Agenția de Mediu, după notificarea depusă de către solicitant.

	
	14. 
	Reieșind din importanța evaluării riscurilor asupra mediului în cadrul procedurii de eliberare a Avizului de introducere/transfer în acvacultură, nu se susține prevederea de la pct. 13 privind instituirea Comitetului consultativ prin ordin al Agenției de Mediu, format din experți în ihtiologie și ecologie acvatică, cu atribuții de expertiză științifică.
Această abordare nu este corelată cu cadrul normativ aplicabil sectorului acvaculturii, reglementat de Legea nr. 288/2024 privind politica în sectorul acvaculturii și organizarea pieței produselor pescărești și de acvacultură, potrivit căreia realizarea politicilor și obiectivelor în domeniu revine, în principal, autorității administrației publice centrale pentru agricultură. Totodată, capitolul IX din legea menționată reglementează instituirea consiliilor consultative la nivel național, inclusiv atribuțiile și componența acestora, stabilind că statutul și regulamentele de organizare și funcționare se aprobă de către autoritatea administrației publice centrale pentru agricultură.
În acest context, se consideră imperativ ca instituirea Comitetului consultativ să fie realizată de către autoritatea administrației publice centrale pentru agricultură sau, după caz, printr-un act al Guvernului, în vederea asigurării unei delimitări clare a competențelor și a menținerii imparțialității instituționale a Agenției de Mediu în procesul decizional.
În susținerea acestei poziții, se relevă și prevederile art. 8 din Legea nr. 149/2006 privind fondul piscicol, pescuitul și piscicultura, potrivit cărora autoritatea publică centrală pentru agricultură are atribuții în elaborarea și implementarea strategiei de dezvoltare a pisciculturii, coordonarea aplicării tehnologiilor biologice de reproducere și creștere a peștelui, precum și a măsurilor de introducere în cultură și aclimatizare a speciilor valoroase, inclusiv cu implicarea instituțiilor științifice de profil.
Totodată, se propune reformularea pct. 15, în sensul instituirii obligației ca examinarea cererii și a dosarului tehnic în procedura de eliberare a Avizului de introducere/transfer în acvacultură să fie realizată, în toate cazurile, de către Comitetul consultativ constituit conform celor menționate, cu excluderea sintagmei „după caz”,
	Conform prevederilor proiectului aliniat Regulamentului UE 708/2007, Comitetul consultativ (redenumit Consiliul consultativ științific) urmează să fie format din  experți în ihtiologie și ecologie acvatică, având obligațiune pentru evaluarea riscului asupra mediului, pe când Consiliile consultative prevăzute la art.45 din Legea nr. 288/2024 au atribuțiile prevăzute la art. 46, componența fiind corespunzător prevederilor art. 47. Mai mult ca atât Ministerul Agriculturii și Industriei Alimentare, prin ordinul nr. 14/2026, anexa nr. 13 și-a instituit    Consiliul consultativ sectorial pentru acvacultura, care diferă după competență și componența acestuia. Prin urmare,  delegarea atribuțiilor Consiliului format ar încălca prevederile Regulamentului UE 708/2007 și ar lăsa Agenția de Mediu fără suportul tehnic indispensabil pentru gestionarea riscurilor biologice iminente.

	
	15. 
	Potrivit pct. 39 este prevăzută efectuarea „procedurii de evaluare a riscurilor” în cazul mutărilor organismelor acvatice de la o instalație de acvacultură închisă la o instalație de acvacultură deschisă, conform prevederilor din pct. 14-16 al
proiectului. Însă, ținând cont că în punctele menționate nu este reflectată direct denumirea procedurii de evaluare a riscurilor, dar care este menționată în pct. 18 pentru cazurile mutărilor excepționale, se propune ca pct. 39 să fie expus cu următorul
[bookmark: _Hlk227243908]conținut: „39. Mutările organismelor acvatice de la o instalație de acvacultură închisă la o instalație de acvacultură deschisă sunt considerate mutări excepționale și se supun procedurii de evaluare a riscurilor asupra mediului, în conformitate cu prevederile prevăzute la pct. 14 – 16 și 18”.
	Se acceptă
Pct. 39 a fost modificat conform recomandării.

	
	16. 
	În analiza proiectului de act normativ se constată că nu sunt delimitate în mod expres și precis competențele între Inspectoratul pentru Protecția Mediului și Agenția Națională pentru Siguranța Alimentelor. Formulările actuale nu stabilesc clar limitele de responsabilitate, aria de aplicare a atribuțiilor și modul de exercitare a prerogativelor fiecărei instituții, ceea ce poate genera interpretări divergente și suprapuneri în domeniul controlului, monitorizării și implementării măsurilor legale.
Prin urmare, prevederile pct. 11, 33 și 36 instituie competențe comune ale Inspectoratului pentru Protecția Mediului și Agenției Naționale pentru Siguranța Alimentelor, fără a stabili în mod clar atribuțiile specifice fiecărei autorități, ceea ce
generează dificultăți în aplicare.
O altă lacună identificată constă în absența desemnării explicite a instituției responsabile pentru realizarea controlului la import. Lipsa unei astfel de prevederi generează incertitudine în aplicare și poate afecta eficiența mecanismelor de supraveghere și conformare.
Această lipsă de claritate instituțională poate conduce la absența răspunderii efective, întârzieri în aplicarea prevederilor și dificultăți concrete în derularea procedurilor administrative, inclusiv în ceea ce privește evaluarea, supravegherea și controlul activităților de acvacultură. Neclaritatea atribuirii competențelor riscă să afecteze aplicarea uniformă și coerentă a reglementărilor în domeniul protecției biodiversității și al siguranței alimentelor, contrar principiilor de legalitate, claritate și previzibilitate consacrate de Legea nr. 100/2017 privind actele normative.
În vederea eliminării acestor neconcordanțe și asigurării unui cadru funcțional și juridic coerent, se recomandă delimitarea clară și expresă a competențelor fiecărei autorități, prin definirea precisă a responsabilităților, atribuțiilor, limitelor de
intervenție și mecanismelor de coordonare între Inspectoratul pentru Protecția Mediului și Agenția Națională pentru Siguranța Alimentelor.
	Se acceptă
Pct. 10-11, 33 și 36 au fost modificate conform recomandării.

	
	17.
	Se constată că specia Pagrus major, inclusă în cadrul regulamentului Uniunii Europene, nu figurează în proiectul național, lipsind din Anexa 4 a documentului actual.
În acest context, se recomandă includerea expresă a speciei Pagrus major în Anexa 4, astfel încât proiectul să fie complet și în concordanță cu prevederile regulamentului european relevant, asigurând aplicarea uniformă a normelor și evitarea lacunelor legislative.
	Se acceptă
Anexa 1(după modificarea ordinii)  a fost completată conform recomandării.

	Opinia  Grupului de lucru  al Comisiei de stat pentru reglementarea activității de întreprinzător


	Grupului de lucru  al Comisiei de stat pentru reglementarea activității de întreprinzător
Nr. 38-78-4524 din  22 aprilie 2026
	1.
	Proiectul prevede, că controlul asupra executării prezentei hotărâri se pune în sarcina Ministerului Mediului și Ministerului Agriculturii și Industriei Alimentare (p.2). Prevederile respective nu se acceptă, deoarece conțin norme de dublă reglementare a activității de întreprinzător. Totodată,
Legea nr. 131/2012 nu prevede în calitate de autorități de control ministerele.
	Se acceptă
Pct. 2 a fost modificat conform recomandării

	
	2.
	Prevederile p. 3.1 din proiectul Regulamentului privind utilizarea în acvacultură a speciilor exotice și a speciilor absente la nivel local (proiectul Regulamentului) stabilesc, că prezentul regulament nu se aplică acțiunilor de transfer al speciilor absente la nivel local între bazinele hidrografice sau unitățile de acvacultură de pe teritoriul Republicii Moldova, cu excepția cazurilor în care, în baza unor recomandări științifice, există pericolul ca transferul respectiv să prezinte riscuri pentru ecosistemele acvatice naturale. Menționăm, că prevederile alin. (2) al art. 2 din Regulamentul (UE) nr. 708/2007 al Consiliului din 11 iunie 2007 privind utilizarea în acvacultură a speciilor exotice și a speciilor absente la nivel local, care se transpune prin acest proiect de regulament, stabilesc, că prezentul regulament nu se aplică acțiunilor de transfer al speciilor absente la nivel local în cadrul statelor membre, cu excepția cazului în care, în baza unor recomandări științifice, există pericolul ca transferul respectiv să prezinte riscuri pentru mediu. În cazul în care a fost numit un comitet consultativ în temeiul articolului 5, acesta va fi responsabil de evaluarea riscurilor. Normele respective au aplicabilitate directă și nu necesită a fi transpuse în modul prevăzut de proiectul Regulamentului, deoarece este inadmisibil de substituit teritoriul UE cu teritoriul Republicii Moldova. 
Recomandare valabilă și pentru p.3.3, care prevede că prezentul regulament nu se aplică speciilor enumerate în Anexa
4, cu excepția cazului în care autoritățile competente decid impunerea unor măsuri de restricționare a utilizării acestor specii pe teritoriul Republicii Moldova. Prevederile alin. (5) al art. 2 din Regulamentul (UE) nr. 708/2007 stabilesc, că prezentul regulament, cu excepția articolului 3 și a articolului 4
alineatul (1) și alineatul (2) litera (a), nu se aplică speciilor enumerate în anexa IV.
În genere, Regulamentul (UE) nr. 708/2007 este obligatoriu în toate elementele sale și se aplică direct în toate statele membre (art.25) și se recomandă revizuirea întregului proiect de Regulament pentru a stabili și transpune doar normele relevante pentru cadrul normativ național și de asigurare a conformității cu Regulamentul (UE) nr. 708/2007.
	Se acceptă parțial
S-a intervenit cu unele modificări la subpct 3.1 și 3.3 ținând-se cont de expertiza de compatibilitate a Centrului de Armonizare a Legislației.

	
	3. 
	Prevederile p. 8 din proiectul Regulamentului stabilesc, că activitatea de creștere a peștilor și a altor organisme acvatice în exploatațiile de acvacultură se desfășoară în baza autorizației sanitar veterinare, eliberată în conformitate cu prevederile art. 18 alin. (1) din Legea nr. 221/2007 privind activitatea sanitară veterinară. Pentru a evita situații de interpretări diferite, se recomandă de prevăzut și poziția/pozițiile din anexa nr. 6 din legea respectivă, care prevăd domeniile de activitate supuse
autorizării.
	Se acceptă
Pct. 8 a fost modificat conform recomandării.

	
	4. 
	Prevederile p. 9 din proiectul Regulamentului stabilesc, că Agenția Națională pentru Siguranța Alimentelor asigură controlul sanitar-veterinar obligatoriu la punctele de trecere a frontierei și în spațiile de carantină/izolare pentru speciile importate, în conformitate cu normele de sănătate animală și trasabilitate în vigoare. Pentru a evita situații de interpretări abuzive, se recomandă concretizarea prevederilor respective referitor la cuvintele „în conformitate cu normele de sănătate animală și trasabilitate în vigoare”. Recomandare valabilă și pentru p.4.4 din anexa nr. 3 referitor la cvintele „respectând normativele de mediu privind calitatea apelor uzate”.
	Se acceptă parțial
Pct. 9 a fost reconsiderat la recomandarea ANSA.

	
	5. 
	Prevederile p. 12 din proiectul Regulamentului stabilesc, că introducerea și/sau transferul speciilor exotice și al speciilor absente la nivel local în exploatațiile piscicole se realizează la decizia Agenției de Mediu, prin eliberarea Avizului de introducere / transfer în acvacultură (în continuare – Aviz), conform formatului prevăzut în Anexa nr. 5. Totodată, prevederile pp. 13-27, 33-36 stabilesc norme procedurale de eliberare a avizului, de suspendare și de retragere a acestuia. Prevederile respective vor genera un act permisiv și nu se acceptă. Legea 160/20211 stabilește în calitate de principiu de bază reglementarea materială şi procedurală prin acte legislative a condițiilor şi a procedurilor de reglementare prin autorizare a activității de întreprinzător (lit. d) al art. 5). Totodată, prevederile alin. (2) al art. 3 din Legea nr.100/2017 stabilesc, că la elaborarea unui act normativ care vizează reglementarea activității de întreprinzător se respectă: a) principiile generale stabilite de Legea nr.235/2006 cu privire la principiile de bază de reglementare a activității de întreprinzător; şi b) în cazul în care actul normativ instituie sau reglementează acte permisive, inclusiv prevederile Legii nr.160/2011 privind reglementarea prin autorizare a activității de întreprinzător
	Se acceptă
Proiectul a fost reconsiderat,  prin prisma introducerii sau transferului speciilor exotice și al speciilor absente la nivel local în baza înregistrării oficiale de Agenția de Mediu, după notificarea depusă de către solicitant.

	
	6.
	Menționăm, că art. 6 din Regulamentul (UE) nr. 708/2007 prevede, că (1) Operatorii din sectorul acvaculturii care intenționează să efectueze operații de introducere a speciilor exotice sau de transfer al speciilor absente la nivel local, care nu intră sub incidența articolului 2 alineatul (5), solicită permisul de la autoritatea competentă a statului membru destinatar. Solicitările pot fi depuse pentru mutări multiple, care urmează să aibă loc pe o perioadă care să nu depășească șapte ani. (2) Pe lângă cerere, solicitantul depune un dosar, în conformitate cu liniile orientative listate în anexa I. Comitetul
consultativ își exprimă opinia dacă cererea conține toate informațiile necesare pentru a evalua dacă mutarea propusă este ordinară sau excepțională și, prin urmare, dacă este admisibilă și informează autoritatea competentă cu privire la opinia sa. (3) La sfârșitul perioadei permisului, se poate depune o altă cerere de permis prin trimitere la permisul anterior. În cazul în care nu au avut loc efecte adverse documentate asupra mediului, mutarea propusă este clasată drept mutare ordinară. Prevederile
respective, cât și prevederile art. 7-10 oferă flexibilitate statelor membre și pot fi interpretate nu neapărat ca necesitatea de eliberare a unui act permisiv. Regulamentul (UE) nr. 708/2007 nu prevede modelul de permis, cum, spre exemplu Regulamentului (CE) nr. 338/972, care expres prevede modele
de acte permisive. Reieșind din prevederile articolelor menționate din Regulamentul (UE) nr. 708/2007, acest permis poate fi solicitat și acordat prin procedura de notificare, fără a elibera un act permisiv, totodată fiind respectate toate rigorile prevăzute de regulamentul respectiv, cum ar fi depunerea și
examinarea dosarului și efectuarea inspecțiilor pentru a asigura conformarea reglementării. Referitor la retragerea permisului (art.12), Regulamentul (UE) nr. 708/2007 prevede, că autoritatea competentă poate retrage în orice moment permisul, cu titlu temporar sau permanent, în cazul apariției unor
evenimente neprevăzute cu efecte negative asupra mediului sau a populațiilor indigene. Orice retragere a unei cereri de acordare a unui permis trebuie să fie motivată în mod corespunzător din punct de vedere științific, iar, în cazul în care informațiile științifice nu sunt suficiente, în temeiul principiului precauției și prin respectarea normelor administrative interne. Prevederile respective pot  fi interpretate nu neapărat ca retragerea unui act permisiv, dar ca aplicarea de măsuri de suspendare a tuturor sau a unei pârți din activități sau oprirea activității agentului economic.  Dacă se insistă de a stabili un act permisiv sub formă de aviz, condițiile, procedura de eliberare, suspendare și retragere a acestuia trebuie să fie stabilite în lege. Proiectul de lege trebuie să aibă o structură conformă cu Regulamentul (UE) nr. 708/2007, fără a admite norme de aplicabilitate directă și fără a admite alte condiții. Spre exemplu, proiectul Regulamentului conține anumite cerințe referitor la biosecuritate (pp. 19, 20, 33.2), care vor genera costuri, cerințe care nu se regăsesc în Regulamentul
(UE) nr. 708/2007. Totodată, Legea 160/2011 prevede, că la instituirea (propunerea) unui act permisiv nou este obligatoriu de a examina şi de a propune eliminarea unui sau mai multor acte permisive în vigoare eliberate de aceeași autoritate sau acte care acoperă total sau parțial aceleași riscuri, domenii de reglementare şi/sau de activitate de întreprinzător (alin. (2) al art. 4). În acest context, menționăm că Hotărârea Guvernului nr. 260/2025 cu privire la aprobarea Agendei de reforme aferente Planului de creștere al Republicii Moldova pentru anii 2025-2027 prevede pentru anul 2026 eliminarea a cel puțin 20 de alte acte permisive.
	Se acceptă
Proiectul a fost reconsiderat,  prin prisma introducerii sau transferului speciilor exotice și al speciilor absente la nivel local în baza înregistrării oficiale de Agenția de Mediu, după notificarea depusă de către solicitant.

	
	7. 
	Prevederile p. 10.4 din anexa nr. 3 stabilesc, că carantina se consideră încheiată doar în momentul emiterii unui Certificat de Eliberare din Carantină de către autoritatea competentă, care
confirmă că toate testele au fost negative și riscurile au fost eliminate. Prevederile respective vor genera un act permisiv și nu se acceptă. Menționăm, că Regulamentul (UE) nr. 708/2007 nu prevede așa certificat.

	Se acceptă
Proiectul a fost reconsiderat prin excluderea  pct. 10.4 din anexa nr. 3

	
Expertiză de compatibilitate

	Centrul de Armonizare a Legislației
nr.  31/02-126-3819 din 2 aprilie 2026
	1.
	La proiectul hotărârii de Guvern
Pct. 1 din proiectul național nu reflectă în mod deplin obiectul și scopul reglementării  prevăzute la art. 1 din actul Uniunii Europene, or Regulamentul UE stabilește un cadru de  guvernanță a practicilor în sectorul acvaculturii, orientat spre evaluarea și reducerea la minimum a impactului speciilor exotice și al celor absente la nivel local asupra habitatelor acvatice, precum și spre asigurarea dezvoltării durabile a sectorului, în timp ce proiectul național limitează reglementarea la stabilirea modului și condițiilor de introducere și transfer al acestor specii în exploatațiile piscicole. Această formulare restrânge atât domeniul de aplicare (de la „sectorul acvaculturii” la „exploatații piscicole”), cât și finalitatea reglementării, omițând elemente esențiale precum, evaluarea impactului asupra mediului, prevenirea riscurilor și obiectivul dezvoltării durabile;
	

Se acceptă
Proiectul a fost redactat

	
	2.
	Pct. 7.3.1.1 din proiectul național prevede că instalația trebuie amplasată „la suficientă distanță de apele deschise”, însă, spre deosebire de actul UE, nu menționează expres că această distanță trebuie stabilită „în urma unei evaluări adecvate efectuate de autoritățile competente”. Lipsa acestei precizări poate conduce la interpretări neuniforme și la diminuarea controlului autorităților. Se impune preluarea acesteia;
	Se acceptă
Noțiunea de la subpunctul 7.3 a fost reconsiderată

	
	3. 
	Pct. 7.3.2 din proiectul național utilizează sintagma „prizele de apă deschise”, diferită de formularea „apele deschise” din actul UE, ceea ce poate restrânge sau modifica domeniul de aplicare al normei. Astfel, se recomandă alinierea terminologică.
	Se acceptă
Noțiunea de la subpunctul 7.3 a fost reconsiderată

	
	4.
	Pct. 15 din proiectul național stabilește că, Agenția de Mediu solicită „după caz” opinia Comitetului consultativ, conferind caracter opțional implicării acestuia. Or, potrivit art. 6 (2) din actul UE, comitetul consultativ are un rol obligatoriu în evaluarea completitudinii informațiilor și în determinarea tipului de mutare. Se impune stabilirea caracterului obligatoriu al consultării acestuia;  
	Se acceptă
Proiectul a fost rectificat conform solicitării la pct. 15

	
	5.
	Pct. 16 din proiectul național reglementează rolul Comitetului consultativ în stabilirea regimului de autorizare, însă nu prevede competența acestuia de a recomanda măsuri suplimentare, precum carantina sau diseminarea pilot, prevăzute la art. 7 din actul UE. În acest context, se 
· impune completarea corespunzătoare a normei naționale;
	Se acceptă
Proiectul a fost completat la pct. 15

	
	6.
	Pct. 26 din proiectul național prevede obligativitatea motivării științifice a deciziei de respingere, însă, nu include referirea la aplicarea principiului precauției în cazurile în care informațiile științifice nu sunt suficiente, prevăzut la art. 9 (4) din actul UE. 
	Se acceptă
Proiectul a fost rectificat

	
	7.
	Pct. 27 din proiectul național reglementează suspendarea termenului în cazul solicitării de informații suplimentare de către Comitetul consultativ, dar nu prevede situația în care solicitantul transmite din proprie inițiativă informații suplimentare, ceea ce conduce la o transpunere incompletă a art. 10 (1) din actul UE;
	Se acceptă
Proiectul a fost rectificat

	
	8.
	Anexa nr. 1 din proiectul național: la Partea 1, pentru Etapa 2 și Etapa 3, iar la Partea 2, pentru Etapa 1 - 3, urmează a fi introdusă rubrica „Observații în sprijinul evaluării”, întrucât lipsa acesteia reduce transparența și justificarea evaluării riscurilor, fiind contrară abordării din actul UE;  
	Se acceptă
Proiectul a fost completat

	
	9.
	Anexa nr. III, pct. 8 din proiectul național: deși prevederile reglementează detaliat evidența, depozitarea și tratarea organismelor moarte, obligația de raportare a mortalității este 
limitată la cazuri de mortalitate neobișnuită sau în masă, în timp ce actul UE nu condiționează această obligație de un anumit prag. Această limitare poate afecta capacitatea de monitorizare și intervenție timpurie a autorităților;
	Se acceptă
Proiectul a fost rectificat

	
	10.
	Anexa nr. 4 din proiectul național: lista speciilor acceptate și scutite de evaluarea riscului nu include specia Pagrus major (doradă japoneză), prevăzută în actul UE, fiind necesară 
completarea cu aceasta. 

	Se acceptă
Proiectul a fost completat

	
	11.
	Prevederi ale Regulamentului (CE) nr. 708/2007 non-aplicabile 
Prevederile art. 11 (2), (3) și (4), art. 24, art. 24a, art. 24b, art. 24c reflectă atribuții ce revin Comisiei, iar art. 25 nu constituie obiect al transpunerii, întrucât prevede dispoziții finale și 
tranzitorii ale actului UE, care nu se supun transpunerii.
	

	
	12.
	III. Respectarea mecanismului de armonizare 
[bookmark: _Hlk226387347]a) Obiecții privind clauza de armonizare „Prezenta Hotărâre transpune Regulamentul (CE) nr. 708/2007 al Consiliului din 11 iunie 2007 privind utilizarea în acvacultură a speciilor exotice și a speciilor absente la nivel local, publicat în Jurnalul Oficial al Uniunii Europene L 168 din 28 iunie 2007, CELEX: 
32007R0708, așa cum a fost modificat ultima dată prin Regulamentul delegat (UE) 2022/516 al Comisiei din 26 octombrie 2021”.  
	Se acceptă
Proiectul a fost completat

	
	13. 
	b) Obiecții privind tabelul de concordanță al Regulamentului (CE) nr. 708/2007
La compartimentul 7 „Proiectul de act normativ național”, urmează a fi revizuit textul proiectului, întrucât pentru pct. 1 - 3 textul introdus în tabel nu corespunde cu textul proiectului
Se impune completarea compartimentului „Observații” pentru art. 11 alin. (3) și (4) din actul UE, cu mențiunea că aceste prevederi vor deveni aplicabile la data aderării, având în vedere că instituțiile Uniunii Europene implicate nu au un corespondent la nivel național căruia să-i poată fi atribuite competențele respective.
	Se acceptă
Tabelul de concordanță a fost completat

	Expertizare

	Ministerul Finanțelor
(notificare în E-legiferare data de 24 aprilie 2026)
	
	În limita atribuțiilor funcționale, comunică lipsa propunerilor și obiecțiilor pe marginea proiectului indicat.
	

	Ministerul Afacerilor Externe (notificare în E-legiferare data de 24 aprilie 2026)
	
	Comunică lipsa de obiecții și propuneri.
	

	Ministerul Infrastructurii Dezvoltării Regionale
(notificare în E-legiferare data de 27 aprilie 2026)
	
	Comunică lipsa obiecțiilor și propunerilor.
	

	Centrul de armonizare a legislației
Nr. 13/1-11199 din 24 aprilie 2026

	1.
	Ținem să reiterăm că, cu referire la pct. 1, obiecția a fost preluată doar parțial, întrucât, deși în varianta revizuită a fost introdus scopul privind evaluarea și reducerea la minimum a impactului asupra habitatelor acvatice, precum și obiectivul dezvoltării durabile a sectorului acvaculturii, nu este reflectată în mod expres componenta privind prevenirea riscurilor. În
consecință, se menține necesitatea ajustării textului în vederea alinierii complete la art. 1 din actul UE.
	Se acceptă
Pct. 1 a fost completat conform recomandării.

	
	2.
	Cu referire la pct. 15 din proiectul național, prin care se urmărește transpunerea art. 7 din actul Uniunii Europene, se constată că prevederea atribuie Consiliului consultativ competența de a „stabili necesitatea aplicării măsurilor de carantină sau a unei diseminări-pilot”.
Această formulare depășește cadrul de transpunere corespunzător, întrucât art. 7 din actul UE consacră rolul structurii consultative de evaluare și de formulare a unor opinii sau recomandări privind măsurile de gestionare a riscurilor, decizia finală revenind autorității competente. Prin utilizarea termenului „stabilește”, Consiliului i se conferă o competență decizională directă în materia aplicării măsurilor de biosecuritate, ceea ce determină o modificare a naturii juridice a atribuțiilor prevăzute la nivel european. În consecință, se constată o transpunere necorespunzătoare sub aspectul delimitării competențelor instituționale, fiind necesară reformularea textului în sensul înlocuirii sintagmei „stabilește” cu „emite o opinie” sau „recomandă”, pentru a asigura menținerea rolului consultativ al Consiliului conform art. 7 din actul UE.
	Se acceptă
Pct. 15 a fost completat conform recomandării.

	
	3.
	De asemenea, cu referire la pct. 27 din proiectul național, obiecția a fost preluată parțial.
Deși, varianta revizuită reglementează posibilitatea extinderii termenului în cazul solicitării de informații suplimentare de către Consiliu, precum și în situații de complexitate a evaluării, aceasta nu acoperă ipoteza în care solicitantul transmite din proprie inițiativă informații suplimentare relevante și nici efectul procedural al unei asemenea transmiteri asupra termenului de examinare, ceea ce conduce la o transpunere incompletă a art. 10 (1) din actul Uniunii Europene. Astfel, se
impune completarea normei naționale.
	Se acceptă
Pct. 27 a fost completat conform recomandării.

	Ministerul Dezvoltării Economice și Digitalizării
(notificare în E-legiferare data de 5 mai 2026)

	
	În limita competențelor funcționale, comunică lipsa obiecțiilor și propunerilor.
	

	Ministerul Mediului
Nr.06-07/1469 din 06.05.2
	1. 
	1. La Proiectul de Hotărâre a Guvernului.
La pct. 2 al proiectului, formularea „Controlul asupra executării prezentei hotărâri se pune în sarcina Agenției de Mediu și a Agenției Naționale pentru Siguranța Alimentelor” nu poate fi acceptată, întrucât nu este conformă cu cadrul normativ care reglementează delimitarea competențelor instituționale în materia controlului de stat.
În conformitate cu arhitectura funcțională stabilită la nivel național, Agenția de Mediu exercită atribuții circumscrise domeniului de implementare a politicilor publice de mediu, reglementare, emitere a actelor permisive, precum și administrare a sistemelor informaționale de specialitate, fără a deține competențe legale în ceea ce privește exercitarea controlului de stat, constatarea contravențiilor sau aplicarea măsurilor sancționatorii.
Prin urmare, includerea acestei instituții în calitate de autoritate responsabilă de control contravine principiului separării și delimitării funcțiilor de reglementare, implementare și control, principiu consacrat în vederea asigurării imparțialității, coerenței și eficienței actului administrativ. O asemenea formulare este susceptibilă să
genereze ambiguități interpretative și disfuncționalități în procesul de aplicare a normei, afectând securitatea juridică și claritatea cadrului instituțional.
În acest context, se impune revizuirea prevederii, prin excluderea Agenției de Mediu din sfera autorităților cu atribuții de control și menținerea acestor competențe exclusiv în sarcina autorităților abilitate prin lege cu funcții de control de stat.
	Se acceptă parțial
Pct. 2 a fost completată cu Inspectoratul pentru Protecția Mediului.

	
	2.
	 La pct. 3 al proiectului, prevederea privind abrogarea prezentului act normativ la data aderării Republicii Moldova la Uniunea Europeană nu poate fi susținută în redacția propusă, întrucât aceasta nu reglementează în mod adecvat efectele juridice asupra procedurilor administrative în curs și asupra cadrului instituțional instituit prin act.
Deși regulamentele Uniunii Europene beneficiază de aplicabilitate directă în ordinea juridică a statelor membre, acestea nu au un caracter exhaustiv în ceea ce privește organizarea și funcționarea mecanismelor administrative naționale. În mod particular, ele nu reglementează în detaliu: desemnarea autorităților competente la nivel național, stabilirea procedurilor administrative interne, instituirea mecanismelor de cooperare interinstituțională, regimul juridic al procedurilor inițiate anterior momentului aderării (inclusiv notificări sau cereri aflate în curs de examinare),
valabilitatea actelor administrative emise în temeiul cadrului normativ existent, continuitatea obligațiilor instituite în sarcina operatorilor economici, precum și organizarea activităților de control și a regimului sancționator.
În absența unor dispoziții tranzitorii și de corelare, abrogarea integrală și automată a prezentului act normativ la data aderării este susceptibilă să genereze consecințe juridice negative, inclusiv apariția unor lacune de reglementare, dificultăți în aplicarea efectivă și coerentă a regulamentelor europene, precum și incertitudine cu privire la delimitarea atribuțiilor autorităților competente.
În acest context, se impune reconsiderarea soluției normative propuse, prin instituirea unor dispoziții tranzitorii clare și previzibile. Astfel, se recomandă fie menținerea unor prevederi naționale cu caracter complementar, în măsura în care acestea nu contravin dreptului Uniunii Europene, fie elaborarea și adoptarea unui cadru normativ distinct, adaptat noilor exigențe juridice, care să asigure implementarea efectivă, coerentă și continuă a regulamentului european la nivel național, inclusiv sub aspect instituțional, procedural și sancționator.
	Nu se acceptă
Abrogarea actului la data aderării este o etapă necesară pentru a asigura supremația și aplicabilitatea a Regulamentului (CE) nr. 708/2007 după aderare. Statul va asigura continuitatea administrativă prin adoptarea, în timp util, a unui nou cadru normativ pentru a asigura continuitatea aplicării normelor, care va stabili procedurile de control în deplină conformitate cu exigențele UE de la acel moment. Eventualele lacune privind procedurile în curs vor fi acoperite prin dispoziții tranzitorii în pachetul legislativ general de aderare, evitând astfel fragmentarea reglementării.











	
	3.
	La Regulamentul  privind utilizarea în acvacultură a speciilor exotice și a speciilor absente la nivel local
La pct. 3.3 din proiectul regulamentului, trimiterea la art. 61 din Legea nr. 1515/1993 privind protecția mediului înconjurător nu poate fi reținută ca temei juridic adecvat, întrucât există o neconcordanță evidentă între sfera de reglementare a normei invocate și domeniul de aplicare al regulamentului propus.
Astfel, art. 61 din legea menționată reglementează exclusiv introducerea de noi specii în habitatele naturale, având ca obiect protecția ecosistemelor naturale împotriva intervențiilor antropice de acest tip. În schimb, regulamentul analizat extinde domeniul de aplicare asupra „exploatațiilor care utilizează orice formă de mediu acvatic”, incluzând, implicit, și sisteme controlate sau artificiale (precum acvacultura în circuit închis sau deschis), care nu se circumscriu noțiunii de habitat natural în sensul legii. În consecință, norma invocată nu oferă un fundament juridic suficient și pertinent pentru reglementările propuse, fiind inaplicabilă prin prisma obiectului și finalității sale.
Totodată, se constată o inconsecvență de ordin material în raport cu cadrul normativ european relevant. Potrivit prevederilor regulamentului Uniunii Europene, statele membre pot institui măsuri de restricționare a utilizării anumitor specii pe teritoriul lor, însă această facultate este exercitată în contextul prevenirii impactului asupra mediului natural și biodiversității, nu în mod generalizat asupra tuturor formelor de utilizare în medii controlate. Or, formularea propusă în proiectul regulamentului național pare să limiteze sau să interpreteze această posibilitate exclusiv în raport cu mediul natural, ceea ce denotă o transpunere incompletă și potențial denaturată a normei europene.
Prin urmare, se impune revizuirea temeiului juridic indicat, precum și a conținutului normativ al prevederii, în vederea asigurării coerenței cu legislația națională aplicabilă și a conformității cu dreptul Uniunii Europene, inclusiv sub aspectul delimitării corecte a domeniului de aplicare și a obiectului reglementării.
	Se acceptă
Pct, 3.3 a fost modificat conform recomandării

	
	4.
	La pct. 6 al proiectului de regulament, prevederea potrivit căreia Agenția de Mediu „instituie, gestionează și actualizează periodic Lista unităților de acvacultură cu circuit închis sau deschis înregistrate” nu poate fi susținută în redacția propusă, întrucât nu este fundamentată pe un temei juridic clar și expres prevăzut de cadrul normativ primar și secundar în vigoare.
Se constată că proiectul atribuie Agenției de Mediu competențe de evidență și, implicit, de înregistrare a unităților de acvacultură, în lipsa unei consacrări legale explicite a acestor atribuții în actele normative relevante din domeniu. Or, nici Legea nr. 288/2024 privind politica în sectorul acvaculturii și organizarea pieței produselor
pescărești și de acvacultură, nici Legea nr. 149/2006 privind fondul piscicol, pescuitul și piscicultura, precum și nici alte acte normative sectoriale aplicabile nu prevăd asemenea competențe în sarcina Agenției de Mediu.
Mai mult, cadrul normativ specific domeniului sanitar-veterinar reglementează distinct atribuțiile privind autorizarea, înregistrarea și evidența unităților de acvacultură. Astfel, în temeiul Legii nr. 221/2007 privind activitatea sanitară veterinară și al Legii nr. 196/2024, autoritatea competentă în domeniul siguranței alimentelor este responsabilă de autorizarea/înregistrarea sanitar-veterinară a activităților operatorilor din sectorul acvaculturii, precum și de emiterea actelor permisive corespunzătoare și gestionarea datelor relevante pentru monitorizarea riscurilor aferente.
În același sens, potrivit art. 5 lit. d) din Legea nr. 288/2024, autoritatea administrației publice centrale pentru agricultură are competența de a elabora modelele registrelor de evidență a exploatațiilor piscicole și a altor documente tipizate specifice sectorului, ceea ce confirmă existența unui cadru instituțional clar delimitat în materie de evidență și raportare.
Prin urmare, instituirea, la nivelul Agenției de Mediu, a unei liste a unităților de acvacultură „înregistrate” creează o suprapunere nejustificată de competențe și generează riscul duplicării funcțiilor administrative, în condițiile în care activitatea de acvacultură se desfășoară, potrivit pct. 8 din proiect, în baza înregistrării sanitar veterinare. În lipsa unei corelări normative și a unui temei juridic explicit, nu este clar mecanismul prin care Agenția de Mediu ar putea constitui și actualiza o asemenea evidență, nici raporturile acesteia cu registrele oficiale gestionate de autoritățile competente. 
În consecință, prevederea analizată necesită o revizuire prin eliminarea atribuțiilor nefundamentate juridic conferite Agenției de Mediu și reformularea acesteia în sensul stabilirii unor competențe complementare, clar delimitate, corelate cu atribuțiile autorităților competente deja reglementate de legislația în vigoare, în vederea evitării paralelismelor instituționale și asigurării coerenței cadrului normativ.
	Nu se acceptă

[bookmark: _Hlk234920544]Instituirea „Listei unităților cu circuit închis” de către AM este justificată de mandatul de monitorizare a impactului asupra biodiversității, derivat din Legea nr. 1515/1993 privind protecția mediului înconjurător și HG nr. 549/2018. Spre deosebire de Legea nr. 221/2007 (sanitar-veterinară) sau Legea nr. 288/2024 (politici de piață), evidența  unităților de acvacultură cu circuit închis înregistrate de AM vizează strict conformitatea cu specificațiile tehnice de izolare prevăzute la subpct. 7.2 din proiect. Lista reprezintă un instrument de control ex-ante al riscului ecologic. Mecanismul de actualizare a Listei se bazează pe fișele informative (Anexa nr. 2) și este corelat cu Legea nr. 195/2024 privind protecția datelor cu caracter personal, oferind trasabilitate publică asupra unităților care operează cu specii exotice în medii controlate. Prin urmare, nu există paralelism instituțional, deoarece ANSA înregistrează unitatea sub aspect de sănătate animală, în timp ce AM o include în Listă sub aspect de securitate biologică și integritate a ecosistemelor.


	
	5. 
	De asemenea, la pct. 6 din proiectul de regulament menționăm în mod repetat că articolul corespondent din Regulamentul (CE) nr. 708/2007 face trimitere la Regulamentul (CE) nr. 535/2008 al Comisiei, care stabilește normele detaliate de aplicare. În acest context, se impune ca proiectul Hotărârii Guvernului să asigure preluarea corespunzătoare și a acestor dispoziții, pentru a garanta o reglementare coerentă și completă.
	Proiectul a preluat prevederile Regulamentului (CE) nr. 535/2008 fiind completat cu o nouă anexă (Anexa nr. 5), care a fost aliniată anexei din actul UE.  Referitor la preluarea integrală, a sistemului prevăzute de Regulamentul 535/2008, autoritatea a optat pentru o adaptare conformă cu realitățile economice naționale, în corespundere cu prevederile Legii nr. 100/2017 privind actele normative, intervenția statului trebuie să fie eficientă și proporțională, evitând impunerea unor sarcini administrative care nu pot fi susținute financiar. Mai mult că,  raportul de compatibilitate întocmit de CAL nu indică obligativitatea transpunerii Regulamentului 535/2008 ca fiind o precondiție pentru conformitatea cu acquis-ul comunitar.

	
	6. 
	Cu referire la condițiile de înregistrare prevăzute la pct. 12 și 13 din proiectul regulamentului, se constată că soluția normativă propusă nu este aliniată spiritului, finalității și practicii de implementare a Regulamentului (CE) nr. 708/2007 în statele membre ale Uniunii Europene.
Astfel, aplicarea acestui regulament la nivelul statelor membre se întemeiază pe instituirea unui mecanism de autorizare prealabilă, fundamentat pe evaluarea riscurilor și materializat prin emiterea unui act administrativ permisiv de către autoritatea competentă. Acest sistem asigură atât controlul ex-ante al activităților susceptibile de a genera impact asupra mediului, cât și trasabilitatea și responsabilizarea operatorilor implicați.
În contrast, proiectul analizat instituie un mecanism simplificat, bazat pe notificare și validare, fără a prevedea emiterea unui act permisiv expres, ceea ce reprezintă o abatere de la modelul funcțional consacrat la nivel european. O asemenea abordare nu oferă garanții suficiente din perspectiva evaluării riscurilor, a controlului administrativ efectiv și a securității juridice, fiind insuficientă pentru atingerea obiectivelor regulamentului.
	Se acceptă
Proiectul a fost modificat conform recomandării

	
	7. 
	La pct. 15 din proiectul regulamentului, se constată că reglementarea propusă privind Consiliul consultativ trebuie reevaluată prin prisma cadrului normativ primar incident, respectiv art. 45 din Legea nr. 288/2024 privind politica în sectorul acvaculturii și organizarea pieței produselor pescărești și de acvacultură.
Norma legală indicată stabilește în mod expres statutul juridic, natura consultativă și atribuțiile Consiliilor consultative, acestea fiind structuri instituite la nivelul autorității administrației publice centrale pentru agricultură, cu rol exclusiv de suport decizional, prin formularea de propuneri și recomandări privind politicile sectoriale, participarea la procesul de elaborare a documentelor de politici publice, precum și semnalarea problemelor socioeconomice și identificarea unor posibile soluții de depășire a acestora.
Din analiza comparativă rezultă că proiectul de hotărâre de Guvern reproduce și, pe alocuri, detaliază aceste atribuții într-o manieră care depășește caracterul de normă de implementare secundară, existând riscul unei interferențe cu reglementarea primară.
Or, din perspectiva principiului legalității și a ierarhiei actelor normative, competențele și atribuțiile Consiliilor consultative sunt stabilite exclusiv prin lege, iar actele normative subsecvente nu pot institui competențe noi, nu pot extinde sfera atribuțiilor și nici nu pot redefini natura juridică a acestora.
În acest context, se prezumă că Consiliul consultativ funcționează în cadrul instituțional deja determinat de lege, în limitele stricte ale mandatului consultativ prevăzut la art. 45 din Legea nr. 288/2024, fără posibilitatea conferirii unor atribuții suplimentare prin act administrativ normativ de nivel inferior.
Prin urmare, reglementarea propusă la pct. 15 nu se circumscrie unui exercițiu de implementare tehnică a legii, ci tinde să reitereze și să particularizeze competențe deja stabilite la nivel primar, existând riscul unei suprapuneri normative și al unei confuzii între nivelul legal și cel subordonat.
În consecință, se impune revizuirea textului în sensul corelării stricte cu dispozițiile art. 45 din Legea nr. 288/2024, cu evitarea oricărei formulări care ar putea fi interpretată ca instituire de atribuții suplimentare, precizare excesivă a competențelor sau redefinire implicită a rolului Consiliilor consultative, în vederea respectării principiului ierarhiei actelor normative și a limitelor de reglementare ale hotărârilor de Guvern.
Totodată, proiectul nu clarifică relația funcțională dintre Consiliul consultativ instituit în temeiul art. 45 din Legea nr. 288/2024 și procedura reglementată de proiectul de regulament.
	Se acceptă parțial
Proiectul a fost
A fost modificat pct. 13 din proiect.
Totodată, comunicăm că, Ministerul Agriculturii și Industriei Alimentare prin Ordinul nr. 14/2026 (Anexa 13), a instituit Consiliul consultativ sectorial pentru acvacultură. Componențele acestuia vizează interesele economice și de piață ale producătorilor. Consiliul  ihtiologic este instituit în conformitate cu art. 10, Legea 149/2006 privind fondul piscicol, pescuitul şi piscicultura. 

	
	8.
	Ca obiecție generală la Secțiunea a 2-a, Secțiunea a 3-a și Secțiunea a 4-a ale proiectului:
Referitor la mecanismul de notificare, se constată că soluția normativă propusă nu este corelată cu cadrul juridic existent în materia reglementării prin autorizare a activității de întreprinzător.
Astfel, actul emis de Agenția de Mediu, indiferent de denumirea formală utilizată („notificare”, „validare” etc.), întrunește, prin natura sa juridică și efectele produse, elementele definitorii ale unui act permisiv, în sensul Legii nr. 160/2011 privind reglementarea prin autorizare a activității de întreprinzător. Conform definiției legale, actul permisiv reprezintă documentul prin care autoritatea competentă constată îndeplinirea condițiilor stabilite de lege și conferă solicitantului dreptul de a iniția, desfășura sau modifica o activitate de întreprinzător. Or, procedura instituită prin proiect, care vizează introducerea sau transferul unor specii în cadrul activităților de acvacultură, produce efecte juridice directe asupra exercitării activității economice, ceea ce o califică, în mod evident, drept procedură de autorizare, indiferent de terminologia utilizată.
În același timp, din analiza cadrului normativ sectorial rezultă că atribuțiile privind autorizarea și înregistrarea activităților din domeniul acvaculturii, inclusiv sub aspect sanitar-veterinar, sunt deja reglementate și atribuite autorității competente în domeniul siguranței alimentare, în temeiul Legii nr. 221/2007 privind activitatea sanitară veterinară. Potrivit art. 1 alin. (1) din această lege, domeniul de reglementare acoperă întreg lanțul de producere, prelucrare, depozitare, transport și comercializare a animalelor vii și a produselor de origine animală, ceea ce include, implicit, activitățile de acvacultură și introducerea de noi specii în sistemele de creștere, în măsura în care acestea pot genera riscuri sanitare și veterinare.
În acest context, instituirea, prin proiectul de regulament, a unei proceduri paralele, gestionate de Agenția de Mediu, pentru autorizarea (sub forma notificării/validării) introducerii sau transferului speciilor, generează un paralelism  instituțional și normativ, fiind susceptibilă să conducă la suprapunerea competențelor și la incertitudine juridică. Or, în practică, introducerea unor specii exotice sau absente la nivel local, fie în cadrul inițierii unei noi activități de întreprinzător, fie în contextul modificării unei activități existente, ar trebui să fie supusă unui mecanism unic de autorizare, în cadrul căruia autoritatea competentă în domeniul sanitar-veterinar să emită actul permisiv corespunzător, inclusiv în baza avizelor de specialitate relevante (de exemplu, ale consiliului consultativ, unde Agenția de Mediu deține un membru sau aviz separat din partea Agenției de Mediu).  În mod corespunzător, în cazul inițierii unei activități noi, autorizarea sanitar veterinară ar trebui să integreze și evaluarea privind introducerea speciilor respective, iar în cazul activităților existente, modificările privind structura speciilor cultivate ar urma să fie reflectate prin revizuirea, suspendarea sau reemiterea autorizației existente, în condițiile legii.
Autorizația sanitar-veterinară nu vizează doar condițiile generale de funcționare a instalațiilor piscicole, ci include și evaluarea și aprobarea tehnologiilor și echipamentelor utilizate. În acest sens, sunt analizate atât procesele tehnologice, cât și caracteristicile tehnice ale instalațiilor, pentru a asigura conformitatea cu cerințele privind sănătatea animalelor, siguranța produselor și protecția mediului, iar la
includerea unei specii noi se modifică și tehnologia cu condițiile de creștere, ce vizează direct autorizația sanitar-veterinară.  Prin urmare, se impune reexaminarea în ansamblu a mecanismului instituit prin proiect, prin raportare la actele normative în vigoare, în vederea reformulării procedurii de obținere a actului permisiv, a clarificării naturii juridice a acestuia, precum și a stabilirii explicite a autorității competente pentru emiterea sa. Totodată, este necesară revizuirea și corelarea competențelor atribuite instituțiilor implicate, inclusiv sub
aspectul emiterii actelor, al intervențiilor cu potențial impact transfrontalier, al suspendării sau retragerii autorizațiilor și al altor măsuri administrative, pentru a evita suprapunerile, a asigura coerența cadrului normativ și a respecta principiile legalității, securității juridice și bunei administrări. În esență, autorizarea unei specii exotice de a fi cultivate nu trebuie făcută prin procedură noua, ci ajustată procedura veche de obținere a actului permisiv sanitar-veterinar.
	Se acceptă parțial
Proiectul a fost modificat
Ce ține de atribuțiile privind autorizarea și înregistrarea activităților din domeniul acvaculturii, reglementate de Legea nr. 221/2006 care are ca scop prevenirea transmiterii bolilor la animale și oameni (risc epizootic). În schimb, prezentul proiect, aliniat la Regulamentul UE 708/2007, vizează riscul ecologic (specii invazive, hibridizare, degradarea habitatelor naturale). Prin urmare Agenția de Mediu urmează  elibereze permisul pentru intervenții iar IPM urmează să monitorizeze interacțiunea biologică a acelei specii cu mediul natural, prevenind periclitarea biodiversității din bazinele naturale.
Aceste două autorități protejează valori sociale diferite: ANSA protejează consumatorul și patrimoniul zootehnic, iar Agenția de Mediu protejează biodiversitatea statului. Eliminarea competenței Agenției de Mediu ar crea un vid de securitate ecologică, lăsând ecosistemele acvatice vulnerabile la specii invazive pe care legislația sanitar-veterinară nu le poate opri dacă acestea sunt clinic sănătoase.

	
	9.
	Se constată necesitatea unei revizuiri substanțiale a proiectului, întrucât, în redactarea propusă, nu întrunește exigențele de coerență normativă, nu asigură o delimitare clară și riguroasă a competențelor instituționale și nu instituie proceduri administrative conforme cadrului juridic național aplicabil dar în esență nu transpune conform actul Uniunii Europene.
Se evidențiază, în mod particular, lipsa unei corelări sistematice cu legislația incidentă, inclusiv cu Legea nr. 160/2011 privind reglementarea prin autorizare a activității de întreprinzător, Legea nr. 131/2012 privind controlul de stat, Legea nr. 221/2007 privind activitatea sanitară veterinară, Legea nr. 196/2024 privind sănătatea animală, precum și cu ansamblul reglementărilor din domeniul mediului, ceea ce determină apariția unor incongruențe normative, suprapuneri de competențe și vulnerabilități în aplicarea dispozițiilor propuse.
Deficiențele identificate au un caracter sistemic și transversal, afectând structura și logica internă a actului normativ în ansamblu, inclusiv sub aspectul mecanismelor procedurale, al regimului juridic al actelor administrative și al distribuirii atribuțiilor între autoritățile publice competente. În acest context, se subliniază că observațiile
formulate punctual în cuprinsul prezentului aviz nu au un caracter exhaustiv, acestea reflectând principalele neconformități identificate la etapa examinării. Remedierea acestora va presupune, în mod inerent, intervenții corelative asupra întregului text al proiectului, în vederea asigurării unității, coerenței și previzibilității reglementării.
	Se acceptă 
Proiectul a fost modificat

	Centrul Național Anticorupție
Nr. 06/2/8242 din 07.05.2026
	1.
	La pct. 33 subpct. 33.3 din proiectul Regulamentului
Potrivit art. 54 alin. (1) lit. c) din Legea nr. 100/2017 cu privire la actele normative, la elaborarea textului proiectului de act normativ: „conținutul proiectului se expune într-un limbaj simplu, clar şi concis, pentru a se exclude orice echivoc [...]”.
Deși nu este stabilit expres, din norma analizată poate fi dedus că, prin textul „acesta a fost obținut”, se face referire la careva act, eventual un permis de activitate pentru unitatea de acvacultură. Însă, proiectul nu prevede eliberarea căruiva act permisiv unităților de acvacultură, acestea avînd dreptul să introducă sau să transfere specii exotice și specii de pești absente la nivel local în temeiul înregistrării oficiale de către Agenția de Mediu în Lista electronică a unităților de acvacultură.
Formulările lingvistice ambigui pot duce la apariția interpretărilor abuzive și, respectiv acordă posibilități de
aplicare a normei în interpretarea preferată, în dependență de interesul responsabililor de implementare și/sau de control.
	Se acceptă
Subpct. 33.3.  a fost redactat conform obiecției.

	
	2.
	La pct. 36 din proiectul Regulamentului 
Trimiterea la pct. 34 din proiectul Regulamentului este eronată, deoarece acesta se referă la suspendarea activității unității de acvacultură și nu la radierea înregistrării.
Ambiguitatea creată de conflictul normativ poate duce la apariția interpretărilor subiective, din partea entităților responsabile de implementarea normelor proiectului, și tendința dezvoltării unor reguli procedurale convenabile propriilor interese, contrare interesului public.
Totodată, dacă autorul intenționează să prevadă procedura radierii înregistrării din Lista electronică a unităților de acvacultură, ca o etapă ulterioară suspendării activității unităților de acvacultură, aceasta urmează a fi reglementată detaliat în proiect.
	Se acceptă
Pct. 36 a fost modificat.


	Ministerul Justiției 
Nr. 04/2-4907 din 05.05.2026

	1.
	La proiectul anexei:
Întru asigurarea transpunerii fidele a art. 2 alin. (7) din Regulamentul (CE) nr. 708/2007, la pct. 5, textul „capitolul III-VI” se va substitui cu capitolele care transpun capitolele III-VI din Regulamentul (CE) nr. 708/2007.
La același punct, cuvintele „nu se aplică” va fi succedat de cuvântul „mutărilor”.
	Se acceptă
Pct. 5 a fost redactat conform recomandării.

	
	2.
	Întru asigurarea transpunerii fidele a art. 2 alin. (7) alineatul al doilea din Regulamentul (CE) nr. 708/2007, la pct. 6, cuvintele „sau deschis” se vor exclude.
	Se acceptă
Pct. 6 a fost redactat conform recomandării.

	
	3.
	În conformitate cu art. 49 alin. (4) din Legea nr. 100/2017, „(4) Dacă un act normativ are mai multe anexe, acestea sunt însemnate cu numere ordinare, exprimate prin cifre arabe, în ordinea în care au fost enunțate în textul actului.”. Pornind de la prevederea legală enunțată, la subpct. 3.3, referința la anexa nr. 4 se va substitui cu referința la anexa nr. 1, iar cuprinsul de la anexa nr. 4 se va indica la anexa nr. 1 (obiecție valabilă și la anexa nr. 5 prevăzută la pct. 6).
	Se acceptă
Numărul anexelor în text a fost modificat conform obiecției

	
	4.
	[bookmark: _Hlk229064265]Legea nr. 133/2011 privind protecția datelor cu caracter personal a fost abrogată prin Legea nr. 195/2024 privind protecția datelor cu caracter personal, în vigoare din 23.08.2026. Pornind de la faptul că potrivit pct. 4, proiectul hotărârii va intra în vigoare la 1 iunie 2028, rezultă că la acea dată, Legea nr. 133/2011 va fi abrogată. Pornind de la regula, că în proiect se poate face referință doar la actele normative în vigoare, la pct. 6, textul „Legea nr. 133/2011 privind protecția datelor cu caracter personal” se va substitui cu textul „Legea nr. 195/2024 privind protecția datelor cu caracter personal”.
	Se acceptă
Pct. 6 a fost redactat conform recomandării.

	
	5.
	La subpct. 7.1, la referința la Legea nr. 288/2024, se va indica denumirea completă a acesteia.
	Se acceptă
Pct. 7.1 a fost completat conform recomandării.

	
	6.
	Tabelul de concordanță se va completa cu pct. 8 și 9 din proiect, iar în coloana a 9-a se va indica mențiunea „prevederi naționale.”.
	Se acceptă
Tabelul de concordanță a fost completat

	
	7.
	[bookmark: _Hlk229065020]La subpct. 8.3, se va indica denumirea corectă a anexei la Hotărârea Guvernului nr. 239/2009 „Norma sanitar-veterinară privind condiţiile de sănătate a animalelor şi produselor de acvacultură şi măsurile de prevenire şi combatere a anumitor boli la animalele acvatice”.
	Se acceptă
Subpct. 8.3 a fost redactat conform recomandării.

	
	9.
	[bookmark: _Hlk229065356]La pct. 9, se va exclude denumirea capitolului III ca fiind excedentă. Totodată, textul „din cadrul posturilor de inspecție la frontieră, prevăzute de Hotărârea Guvernului nr. 14/2023 cu privire la organizarea și funcționarea Agenției Naționale pentru Siguranța Alimentelor” se va substitui cu textul „din cadrul posturilor de inspecție la frontieră, prevăzute la Anexa nr. 2 la Hotărârea Guvernului nr. 14/2023”, or, anexa nr. 2 reglementează lista posturilor de inspecție la frontieră.
	Se acceptă
Pct. 9 a fost redactat conform recomandării.

	
	10.
	În conformitate cu art. 25 alin. (1) din Legea nr. 71/2007 cu privire la registre, registrele se țin în formă electronică. Pornind de la prevederea legală enunțată, la subpct. 10.1.3, cuvintele „Registrul digital” se vor substitui cu cuvintele „Registrul electronic”.
	Se acceptă
Subpct. 10.1.3 a fost redactat conform recomandării.

	
	11.
	Primul cuvânt de la subpct. 10.2 și 10.3 se va scrie cu minusculă (obiecție valabilă și la subpunctele de la pct. 11, 13, 40, 42, 43).
	Se acceptă
Proiectul a fost redactat conform recomandării.

	
	12.
	La subpct. 10.2.1, se va preciza ce urmează să fie introdus sau transferat în acvacultură la locurile de descărcare, populare sau transfer.
	Se acceptă
Subpct. 10.2.1  a fost redactat conform recomandării.

	
	13.
	[bookmark: _Hlk229066669]Întru asigurarea transpunerii fidele a art. 4 alin. (2) lit. (b) din Regulamentul (CE) nr. 708/2007, la subpct. 11.2, cuvintele „precum și conformitatea transportului dinspre sau înspre aceste unități” se vor substitui cu cuvintele „precum și transportul dinspre sau înspre instalațiile închise pentru acvacultură care are loc în condiții care previn evadarea speciilor exotice sau a celor nevizate”.
	Se acceptă
Subpct. 11.2  a fost redactat conform recomandării.

	
	14.
	Întru asigurarea transpunerii fidele a art. 8 din Regulamentul (CE) nr. 708/2007, la pct. 17, se vor indica punctele din proiect la care sunt prevăzute cerințele specifice de carantină sau de diseminare-pilot.
	Se acceptă
Pct. 17 a fost completat conform recomandării.

	
	15.
	Întru uniformizarea terminologiei, la pct. 22, cuvintele „Studiului de risc” se vor substitui cu cuvintele „studiului de evaluare a riscului asupra mediului”, astfel cum este indicat la pct. 18.
	Se acceptă
Pct. 22 a fost redactat conform recomandării.

	
	16.
	În conformitate cu art. 55 alin. (4) din Legea nr. 100/2017, „(4) În cazul în care se face trimitere la o normă juridică care este stabilită în același act normativ sau element structural, pentru evitarea reproducerii acesteia, se face trimitere la norma juridică relevantă fără a se preciza că aceasta face parte din același act normativ sau element structural, cu excepția cazurilor în care această precizare este necesară pentru a exclude orice echivoc.”. Pornind de la prevederea legală enunțată, 3 la pct. 27, se vor exclude cuvintele „din prezentul Regulament” (obiecție valabilă și la pct. 39).
	Se acceptă
Pct. 27 și 39 a fost redactat conform recomandării.

	
	17.
	La pct. 29 și 31, cuvântul „calendaristice” se va exclude ca fiind inutil, reprezentând regula generală de calculare a termenului. În actele normative se specifică tipul perioadei doar în cazul în care termenul în care urmează a fi îndeplinite anumite acțiuni se calculează diferit decât cel general.
	Se acceptă
Pct. 29 și 31 a fost redactat conform recomandării.

	
	18.
	Dispoziția de la pct. 36 „radierea înregistrării conform pct. 34” nu corelează cu prevederea de la pct. 34, or, la pct. 34 se face referință la suspendarea activității, fără a se preciza dacă este cu caracter definitiv sau temporar. Prin urmare, la pct. 36, se va exclude textul „conform pct. 34”.
	Se acceptă
Pct. 36 a fost redactat conform recomandării.

	
	19.
	Întru asigurarea transpunerii fidele a art. 15 din Regulamentul (CE) nr. 708/2007, dispozițiile de la subpct. 40.2 și 40.3 se vor exclude din proiect, fie coloana a 9-a se va completa cu mențiunea „prevederi naționale.
	Se acceptă
Proiectul și Tabelul de concordanță au fost modificate conform recomandării.

	
	20.
	Tabelul de concordanță se va completa cu prevederile de la pct. 49 și 50 și se va indica mențiunea „prevederi naționale”.
	Se acceptă
Tabelul de concordanță a fost completat

	
	21.
	La anexa nr. 1 la Regulament:
Întru asigurarea transpunerii fidele a anexei I la Regulamentul (CE) nr. 708/2007, la denumirea anexei nr. 1 se va indica punctul care transpune art. 6.
	Se acceptă
Anexa nr.3 (după modificarea ordinii) a fost completată conform recomandării.

	
	22.
	În conformitate cu art. 53 alin. (1) din Legea nr. 100/2017, „(1) În funcţie de complexitatea actului normativ, elementele structurale ale actului normativ pot fi grupate după cum urmează: a) articolele și punctele – în secţiuni, însemnate succesiv cu numere ordinare exprimate prin cifre arabe. În cazul unor acte normative complexe, articolele și punctele pot fi grupate mai întâi în paragrafe și/sau subsecțiuni; b) secţiunile – în capitole, însemnate succesiv cu numere ordinare exprimate prin cifre romane; c) capitolele – în titluri, însemnate succesiv cu numere ordinare exprimate prin cifre romane; d) în cazul actelor normative complexe, titlurile pot fi grupate în părţi sau cărţi, însemnate succesiv cu numere ordinare scrise cu litere. Pornind de la prevederea legală enunțată, elementele structurale „A-I” se vor grupa în secțiuni.
	Se acceptă
Anexa nr.3 (după modificarea ordinii) a fost redactată conform recomandării.

	
	23.
	Întru asigurarea transpunerii fidele a capitolului G din anexa I la Regulamentul (CE) nr. 708/2007, planul de intervenție se va completa cu prevederile de la lit. (b), (c) și (e), fie în coloana 8-a se va revizui gradul de compatibilitate „compatibil”.
	Se acceptă
Anexa nr. 3(după modificarea ordinii) a fost completată conform recomandării.

	
	24.
	La anexa nr. 2 la Regulament:
Pornind de la prevederile art. 53 alin. (1) din Legea nr. 100/2017, părțile 1-3 se vor renumerota în secțiunile 1-3.
Asteriscul se va exclude deoarece nu este caracteristic actelor normative (obiecție valabilă și la anexa nr. 5).
	Se acceptă
Anexa nr.2 și 4 (după modificarea ordinii)  au fost redactate conform recomandării.

	
	25.
	Întru asigurarea transpunerii fidele a etapei a 3-a din partea a 2-a din anexa II la Regulamentul (CE) nr. 708/2007, etapa a 3-a din partea 2 din proiect se va completa cu mențiunea din subsol, fie, în coloana a 8-a din tabelul de concordanță, se va indica gradul de compatibilitate „parțial compatibil”.
	Se acceptă
Anexa nr.2 a fost redactată conform recomandării.

	
	26.
	Pornind de la faptul că în partea 3 nu se face referință la avizele prezentate autorității competente, astfel cum este prevăzut la partea a 3-a din anexa II la Regulamentul (CE) nr. 708/2007, în coloana a 9-a din tabelul de concordanță, se va indica mențiunea „prevederi UE neaplicabile”.
	Se acceptă
Tabelul de concordanță a fost completat conform recomandării.

	
	27.
	La anexa nr. 3 la Regulament:
[bookmark: _Hlk229138631]Întru asigurarea transpunerii fidele a prevederilor de la anexa III „Mortalitatea și eliminarea organismelor moarte” din anexa III la Regulamentul (CE) nr. 708/2007, subpct. 8.3 se va completa cu mențiuni privind aprobarea tratamentului de dezinfectare integrală cu indicarea autorității competente care va aproba tratamentul.
	Se acceptă
Anexa nr. 5 (după modificarea ordinii) a fost completată conform recomandării.

	
	28.
	Totodată, proiectul se va completa cu actul normativ în conformitate cu care organismele moarte trebuie depozitate, transportate și eliminate care transpune Regulamentul (CE) nr. 1774/2002 al Parlamentului European și al Consiliului din 3 octombrie 2002 de stabilire a normelor sanitare privind subprodusele de origine animală care nu sunt destinate consumului uman.
	Se acceptă
Pct. 29 (după modificare) a fost completat conform recomandării.

	
	29.
	În conformitate cu art. 52 alin. (2) din Legea nr. 100/2017, punctele, de regulă, nu au denumire. Pornind de la prevederea legală enunțată, la pct. 4-11 din anexa nr. 3 la Regulament, denumirea se va exclude. În acest sens, se va examina oportunitatea grupării elementelor structurale în secțiuni.
	Se acceptă
Anexa nr.5 (după modificarea ordinii) a fost redactată conform recomandării.

	
	30.
	La anexa nr. 4 la Regulament:
[bookmark: _Hlk229142435]Întru asigurarea transpunerii fidele a anexei IV la Regulamentul (CE) nr. 708/2007, denumirea anexei IV se va completa cu textul „prevăzute la pct. 3”.
	Se acceptă
Denumirea anexei  a fost completată conform recomandării.

	
	31.
	[bookmark: _Hlk229142880][bookmark: _Hlk229142911][bookmark: _Hlk229142973]Totodată, speciile enumerate se vor grupa în 2 secțiuni: „Secțiunea 1 Generalități” și „Secțiunea a 2-a Departamentele franceze de peste mări”, care va debuta cu specia: „Macrobrachium rosenbergii – Caridă uriașă de râu”, iar specia „Hypophthalmitchthys molitrix – Sânger” se va completa cu cuvintele „sau crap argintiu”.

	Se acceptă
Anexa nr. 1  a fost completată conform recomandărilor.

	Consultare cu Comisia Europeană

	
	1.
	Articolul 3 – Definiții: În Regulamentul Republicii Moldova nu există o definiție a noțiunii de „carantină”, fiind definită doar noțiunea de „unitate de carantină”.
	Se acceptă
Proiectul a fost completat

	
	2.

